钦定古今图书集成/方舆汇编/职方典/第1293卷 > 《苏仙桥记》庄壬春
## 钦定古今图书集成/方舆汇编/职方典/第1293卷 > 《苏仙桥记》庄壬春

嘉靖十九年夏六月，余謪郴州，其至之五日，避暑出
城东桥，登苏仙观，相传汉苏耽冲昇于此，人因名其
桥为“苏仙桥”云。余归，天阴雨，七月五日雨甚，河水汎
溢。余出视，桥已成巨浸矣。无何，察漂没人口，复至，桥
二碑尚存。余读其碑，迺知桥乡先生侍郎崔公所筑
也。又见行人来往病涉者，余嗟悼数四。久之，有崔公之子公卓君者，余躬延主治桥事，以监生喻子执佐
之，令义民耆老廖纬、黄科、喻正谊、孙继、杨銮、黄永遄、
李延洪、曹尚本、陈大节、吴廷秩辈，募民输粟金。其后
费用稍稍不继，兵宪李公行部公卓等上其事。公嘉
其义，令募诸属邑。属邑之民，亦闻义而输粟金。州亦
上其事于抚台，诸公咸嘉褒公卓等之义。凡七阅月
而桥成云。桥阙有五、架有六，广二十五尺、高三十六
尺，其规制增旧矣。是役也，费金五百零五两、米五百
四十石，伐石二千、木一千，造石舟二十艘，募水工八
百人、石工百五十人、土工一百人。其伐人、曳人、输人
不与焉。州人咸言于余曰：“岁有水灾，意者无以祀河
伯为祟乎？愿徙祀鱼”绛神于此，为民御水患。于是从
民请，立庙于桥之东，余因得记其事云。